[{"text_idx": "#000001", "text": "Nova retejo de Biblioteko Molera"}, {"text_idx": "#000002", "text": "Grava posedaj\u0302o de la esperantistaro estas sendube iliaj bibliotekoj. Bons\u0302ance, ni katalunoj povas g\u0302ui du el la plej gravaj: Museu d\u2019Esperanto de Subirats en Sant Pau d\u2019Ordal kaj Esperanto-Biblioteko Ramon Molera Pedrals en urbeto Moia\u0300. Tiu c\u0302i lasta familia biblioteko havas nun renovigitan kaj enhavplenan retejon, kiu baldau\u0306 ig\u0302os trilingva."}, {"text_idx": "#000003", "text": "La pag\u0302aro celas esti vigla kaj konatig\u0302i al esperantistoj tutmondaj kun la enhavo de la bibliotekaj bretaroj. Iom post iom, Biblioteko Molera skanados kaj als\u0302utos specimenajn numerojn el g\u0302ia gazetaro, la c\u0302efa parto de la kolekto kunigita de Ramon Molera (1922-1983) kaj dau\u0306rigata de lia filino Ana Mari\u0301a."}, {"text_idx": "#000004", "text": "La unua gazeto prezentata en la retejo estas Kolektado. Temas pri tre humila periodaj\u0302o aperinta inter 1978 kaj 1982, sed g\u0302i estis iamaniere la g\u0302ermo de la tre grava bibliografia laboro de Rondo Taka\u0301cs."}, {"text_idx": "#000005", "text": "Biblioteko Molera enretigos la plenan kolekton de Kataluna Esperantisto. La unua epoko (1910-1917) jam estas atingebla kaj baldau\u0306 aperos ankau\u0306 la ceteraj. Enhavtabeloj, suplementoj pri literaturaj konkursoj kaj kongresoj au\u0306 aldonita bulteno de grupo Barcelona Stelo ankau\u0306 povas esti legataj au\u0306 els\u0302utataj."}, {"text_idx": "#000006", "text": "Aliaj indaj eroj estas la serc\u0302ebla katalogo kaj la sekcio \u00abEl nia biblioteko\u00bb. En tiu c\u0302i lasta aperos ne nur bitigitaj gazetoj, sed ankau\u0306 aliaj objektoj el la biblioteko: afis\u0302oj, reklamiloj en esperanto, pos\u0302tmarkoj, ktp."}]